钦定古今图书集成/明伦汇编/官常典/第717卷 > 柳桧
## 钦定古今图书集成/明伦汇编/官常典/第717卷 > 柳桧

按《周书孝义传》：“桧字季华，秘书监虬之次弟也。性刚
简，任气少文，善骑射，果于断决。年十八，起家奉朝请。
居父丧，毁瘠骨立。服阕，除阳城郡丞，防城都督。大统
四年，从太祖战于河桥，先登有功，授都督，镇鄯州。八
年，拜湟河郡守，仍典军事，寻加平东将军、太中大夫。
吐谷浑入寇郡境，时桧兵少，人怀忧惧，桧抚而勉之”，
众心乃安。因率数十人先击之，溃乱，馀众乘之，遂大
败而走。以功封万年县子，邑三百户。时吐谷浑强盛，
数侵疆场，自桧镇鄯州，屡战必破之，数年之后，不敢
为寇。十四年，迁河州别驾，转帅都督，俄拜使持节、抚
军将军、大都督。居三载，征还京师。时桧兄虬为秘书
丞，弟庆为尚书左丞。桧尝谓兄弟曰：“兄则职典简牍，
褒贬人伦；弟则管辖群司，股肱朝廷。可谓荣宠矣。然
而四方未静，车书不一，桧唯当蒙矢石，履危难，以报
国恩耳。”顷之，太祖谓桧曰：“卿昔在鄯州，忠勇显著。今
西境肃清，无劳经略。九曲，国之东鄙，当劳君守之。”遂
令桧镇九曲。寻从大将军王雄讨上津、魏兴，平之，即
除魏兴、华阳二郡守。安康人黄众宝谋反，连结党与，
攻围州城，乃相谓曰：“尝闻柳府君勇悍，其锋不可当。
今既在外，方为吾徒腹心之疾也，不如先击之。”遂围
桧。郡城卑下，士众寡弱，又无守御之备，连战积十馀
日，士卒仅有存者。于是力屈城陷，身被十数创，遂为
贼所获。既而众宝等进围东梁州，乃缚桧置城下，欲
令桧诱说城中。桧乃大呼曰：“群贼乌合，粮食已罄，行
即退散，各宜勉之！”众宝大怒，乃临桧以兵曰：“速更汝
辞，不尔便就戮矣。”桧守节不变，遂害之，弃尸水中，城
中人皆为之流涕。众宝解围之后，桧兄子止戈方收
桧尸还长安。赠东梁州刺史。子斌嗣。斌字伯达，年十
七，齐公宪召为记室，早卒。斌弟雄亮，字信诚。幼有志
节，好学不倦。年十二，遭父艰，几至灭性。终丧之后，志
在复仇。柱国、蔡国公广钦其名行，引为记室参军。年
始弱冠，府中文笔，颇亦委之。后竟手刃众宝于京城。
朝野咸重其志节，高祖特恕之，由是知名。大象末，位
至宾部下大夫。